**Likumprojekta „Grozījumi likumā „Par kultūras pieminekļu aizsardzību”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts „Grozījumi likumā „Par kultūras pieminekļu aizsardzību”” (turpmāk – Likumprojekts) izstrādāts, lai nodrošinātu likuma „Par kultūras pieminekļu aizsardzību”(turpmāk – Likums) atbilstību Eiropas Padomes 2017.gada 19.maija Konvencijai par noziedzīgiem nodarījumiem, kas saistīti ar kultūras vērtībām (turpmāk – Konvencija). Ar Likumprojektu papildinātas Likuma normas, lai noteiktu Konvencijai atbilstošu regulējumu, tostarp kultūras vērtību (kultūras pieminekļu, senlietu un mākslas un antikvāro priekšmetu) apriti un aizliegumus rīcībai ar minētajām kultūras vērtībām. Likumprojekts stājas spēkā vispārējā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts izstrādāts, pamatojoties uz Ministru kabineta 2020.gada 28.aprīļa sēdes protokollēmuma (prot. Nr.28 14.§) „Likumprojekts „Grozījumi Krimināllikumā”” 4.punktā Kultūras ministrijai doto uzdevumu līdz 2020.gada 1.jūlijam izstrādāt un iesniegt izskatīšanai Ministru kabinetā likumprojektus par grozījumiem likumā „Par kultūras pieminekļu aizsardzību”, Muzeju likumā, Bibliotēku likumā un Arhīvu likumā, lai nodrošinātu normatīvā regulējuma atbilstību Konvencijas prasībām. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2018.gada 22.februārī tieslietu ministrs Latvijas vārdā parakstīja Konvenciju. Konvencijas 1.panta 1.punkts paredz, ka šīs Konvencijas mērķis ir novērst un apkarot kultūras vērtību iznīcināšanu, bojāšanu un nelikumīgu tirdzniecību, nosakot kriminālatbildību par konkrētām darbībām, stiprināt noziedzības novēršanu un pasākumus krimināltiesību jomā attiecībā uz visiem noziedzīgajiem nodarījumiem pret kultūras vērtībām, kā arī veicināt sadarbību valstiskā un starptautiskā līmenī, apkarojot noziedzīgus nodarījumus, kas saistīti ar kultūras vērtībām; un tādējādi aizsargāt kultūras vērtības. Konvencijas 2.panta 2.punktā definētais termins „kultūras vērtība” ir attiecināms uz Likumā noteikto kultūras pieminekļu, senlietu, mākslas un antikvāro priekšmetu tiesisko regulējumu. No Konvencijas paskaidrojošā ziņojuma „*Explanatory Report to the Council of Europe Convention on Offences relating to Cultural property*” (turpmāk – Konvencijas paskaidrojošais ziņojums) 20.punkta izriet, ka Konvencijas 1.panta 1.punktā paredzētais Konvencijas mērķis ir aizsargāt kultūras vērtības (priekšmetus) ar prevenciju un cīņu pret kriminālām aktivitātēm, un stiprināt starptautisko sadarbību starp tās dalībvalstīm. Konvencijas paskaidrojošā ziņojuma 22.punktā skaidrots, ka Konvencijas tvērums ir skaidri ierobežots ar prevenciju un cīņu pret likumpārkāpumiem saistībā ar patiesiem kultūras mantojuma priekšmetiem, gan kustamiem, gan nekustamiem, kas atbilst Konvencijas 2.pantā paredzētajai kultūras priekšmeta definīcijai.  Latvijas Republikas Satversmes (turpmāk – Satversme) preambulas 1.apsvērumā kā viens no Latvijas Republikas virsprincipiem nostiprināts kultūrvēsturiskā mantojuma saglabāšanas princips. Uz minēto norāda Satversmes preambulas 1.apsvērumā paredzētais, ka Latvijas valsts, cita starpā, ir izveidota, lai garantētu latviešu nācijas un tās kultūras pastāvēšanu un attīstību cauri gadsimtiem. Likuma preambulā noteikts, ka kultūras pieminekļu aizsardzība ir pasākumu sistēma, kas nodrošina kultūrvēsturiskā mantojuma saglabāšanu un ietver tā uzskaiti, izpēti, praktisko saglabāšanu, kultūras pieminekļu izmantošanu un to popularizēšanu. Tāpat Likuma 1.pants paredz, ka kultūras pieminekļi ir kultūrvēsturiskā mantojuma daļa – kultūrvēsturiskas ainavas un atsevišķas teritorijas (senkapi, kapsētas, parki, vēsturisko notikumu norises un ievērojamu personu darbības vietas), kā arī atsevišķi kapi, ēku grupas un atsevišķas ēkas, mākslas darbi, iekārtas un priekšmeti, kuriem ir vēsturiska, zinātniska, mākslinieciska vai citāda kultūras vērtība un kuru saglabāšana nākamajām paaudzēm atbilst Latvijas valsts un tautas, kā arī starptautiskajām interesēm.  Saskaņā ar Likuma 5.pantu otro daļu likumos un Ministru kabineta noteikumos noteiktās kompetences ietvaros Nacionālās kultūras mantojuma pārvaldes izdotie administratīvie akti – norādījumi – par katra atsevišķa kultūras pieminekļa izmantošanu un saglabāšanu ir saistoši attiecīgā kultūras pieminekļa īpašniekam (valdītājam). Likuma 12.pants paredz, ka kultūras vērtības, kuras pretendē uz iekļaušanu valsts aizsargājamo kultūras pieminekļu sarakstā, ir pakļautas valsts uzskaitei neatkarīgi no tā, kā īpašumā, valdījumā vai izmantošanā tās atrodas. Pieminekļu valsts uzskaite aptver pieminekļu apzināšanu un apsekošanu, to vēsturiskās, zinātniskās, mākslinieciskās, arhitektoniskās, arheoloģiskās, etnogrāfiskās vai citādas kultūras vērtības noteikšanu, to fiksāciju un izpēti, uzskaites dokumentu sagatavošanu, kā arī to iekļaušanu valsts informācijas sistēmā – valsts aizsargājamo kultūras pieminekļu reģistrā. Valsts aizsargājamo kultūras pieminekļu reģistru uztur un pilnveido Nacionālā kultūras mantojuma pārvalde. Likuma 14.pants nosaka valsts aizsargājamo kultūras pieminekļu vispārīgos principus un Ministru kabineta 2003.gada 26.augusta noteikumi Nr.474 „Noteikumi par kultūras pieminekļu uzskaiti, aizsardzību, izmantošanu, restaurāciju un vidi degradējoša objekta statusa piešķiršanu” (turpmāk – Pieminekļu uzskaites noteikumi) nosaka valsts aizsargājamo kultūras pieminekļu uzskaiti, aizsardzību, izmantošanu un restaurāciju, kā arī kārtību, kādā tiek piešķirts vidi degradējoša objekta statuss.  Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma (turpmāk – NILLTPFNL) 45.panta 1.1 daļā noteikts, ka Nacionālā kultūras mantojuma pārvalde uzrauga:  1) darījumus ar Valsts kultūras pieminekļu sarakstā iekļautajiem valsts nozīmes kultūras pieminekļiem;  2) personas, kas darbojas mākslas un antikvāro priekšmetu apritē, tos ievedot Latvijas Republikā vai izvedot no tās, glabājot vai tirgojot, tostarp tādas personas, kas šajā punktā paredzētās darbības veic antikvariātos, izsoļu namos vai ostās, ja darījuma vai vairāku šķietami saistītu darījumu kopējā summa ir vismaz 10 000 *euro.*  Eiropas Parlaments un Eiropas Padome 2019.gada 17.aprīlī pieņēma Regulu (ES) 2019/880 par kultūras priekšmetu ievešanu un importu (turpmāk – Regula), kuras 1.pantā noteica nosacījumus kultūras priekšmetu ievešanai un nosacījumus un procedūras kultūras priekšmetu importam nolūkā aizsargāt cilvēces kultūras mantojumu un novērst kultūras priekšmetu nelikumīgu tirdzniecību, jo īpaši tur, kur šāda nelikumīga tirdzniecība varētu sekmēt terorisma finansēšanu. Atbilstoši Regulas 2.panta 1.punktam „kultūras priekšmets” ir jebkurš priekšmets, kas nozīmīgs arheoloģijai, aizvēsturei, vēsturei, literatūrai, mākslai vai zinātnei, kā minēts pielikumā. Regulas 3.panta 1.punkts nosaka aizliegumu ievest Regulas pielikuma A daļā minētos kultūras priekšmetus, kas no tās valsts teritorijas, kur tie tika radīti vai atklāti, tikuši izvesti, pārkāpjot minētās valsts normatīvos aktus. Regulas pielikuma B un C daļā minēto kultūras priekšmetu imports ir atļauts vienīgi tad, ja tiek uzrādīta vai nu atbilstoša valsts izsniegta importētāja licence vai importētāja apliecinājums (sk. Regulas 4. un 5.pantu).  Likumprojekta izstrādes laikā tika pieņemts 2021.gada 7.janvāra likums ,,Grozījumi Krimināllikumā” (stājas spēkā 2021.gada 2.februārī) (turpmāk – Grozījumi Krimināllikumā). Grozījumu Krimināllikumā 3.pantā paredzēts izteikt Krimināllikuma 229., 229.1 un 229.2 pantu šādā redakcijā:  ,,**229.pants. Nelikumīgas darbības ar kultūras priekšmetiem**  (1) Par kultūras priekšmeta, tas ir, Latvijas Republikas vai citas valsts aizsardzībā esoša kultūras pieminekļa, muzeja krājuma priekšmeta vai īpaši aizsargājama bibliotēku krājuma dokumenta, nelikumīgu glabāšanu, pārvietošanu, pārsūtīšanu, atsavināšanu vai par tā nelikumīgu izvešanu ārpus Latvijas Republikas vai ievešanu Latvijas Republikā, ja ar to radīts būtisks kaitējums, -  soda ar brīvības atņemšanu uz laiku līdz diviem gadiem vai ar īslaicīgu brīvības atņemšanu, vai ar piespiedu darbu, vai ar naudas sodu.  (2) Par kultūras priekšmeta iznīcināšanu, bojāšanu vai apgānīšanu -  soda ar brīvības atņemšanu uz laiku līdz trim gadiem vai ar īslaicīgu brīvības atņemšanu, vai ar piespiedu darbu, vai ar naudas sodu.  **229.1pants. Nelikumīgas darbības ar senlietām**  (1) Par Latvijas Republikas aizsardzībā esošas senlietas, kura neatrodas muzeja krājumā, vai citas valsts aizsardzībā esošas senlietas nelikumīgu iegūšanu, glabāšanu, pārvietošanu, pārsūtīšanu, atsavināšanu vai par tās nelikumīgu izvešanu ārpus Latvijas Republikas vai ievešanu Latvijas Republikā -  soda ar brīvības atņemšanu uz laiku līdz vienam gadam vai ar īslaicīgu brīvības atņemšanu, vai ar piespiedu darbu, vai ar naudas sodu.  (2) Par Latvijas Republikas aizsardzībā esošas senlietas, kura neatrodas muzeja krājumā, vai citas valsts aizsardzībā esošas senlietas iznīcināšanu vai bojāšanu -  soda ar brīvības atņemšanu uz laiku līdz diviem gadiem vai ar īslaicīgu brīvības atņemšanu, vai ar piespiedu darbu, vai ar naudas sodu.  **229.2 pants. Personas atbrīvošana no kriminālatbildības par senlietu nelikumīgu iegūšanu, glabāšanu, pārvietošanu un pārsūtīšanu**  Persona, kas labprātīgi nodevusi nelikumīgi iegūtu, glabātu, pārvietotu vai pārsūtītu Latvijas Republikas aizsardzībā esošu senlietu, kura neatrodas muzeja krājumā, vai citas valsts aizsardzībā esošu senlietu, tiek atbrīvota no kriminālatbildības par Latvijas Republikas aizsardzībā esošas senlietas, kura neatrodas muzeja krājumā, vai citas valsts aizsardzībā esošas senlietas nelikumīgu iegūšanu, glabāšanu, pārvietošanu vai pārsūtīšanu.”.  Ņemot vērā Grozījumus Krimināllikumā, Likumprojektā paredzētais regulējums pēc iespējas salāgojams ar šo regulējumu un Likumā paredzētajiem administratīvo pārkāpumu sastāviem, vienlaikus nenosakot tādus personu tiesību ierobežojumus, kurus neparedz Konvencija. Likumprojektā paredzētie aizliegumi un ierobežojumi attiecas tikai uz tām darbībām, kas tiešā tekstā noteiktas Likumprojekta normās. Šis princips atklāts Eiropas Cilvēktiesību tiesas un uzturēts Augstākās tiesas judikatūrā *(sk. Eiropas Cilvēktiesību tiesas 2006.gada 19.decembra spriedumu lietā Mattei v. France Nr.34043/02, Augstākās tiesas 2016.gada 14.jūnija lēmums lietā Nr. SKK-6/2016)*.  No kultūras pieminekļu aizsardzības nozares normatīvajiem aktiem kopumā secināms, ka Likums nenosaka visu nepieciešamo regulējumu, lai izpildītu Konvencijas prasības kultūras pieminekļu aizsardzības jomā. Līdz ar to Likumprojekts izstrādāts ar mērķi nodrošināt Konvencijas prasību ieviešanu Likumā. Vienlaikus, ievērojot plānotos Grozījumus Krimināllikumā, Likumprojektā paredzēts noteikt materiāltiesisko regulējumu Likuma normu un Krimināllikuma, kā arī administratīvo pārkāpumu sastāvu piemērošanai.  **Likumprojekta 1.pantā** paredzēts izteikt Likuma 3.pantu jaunā redakcijā. Likumprojekta 1.pantā ietvertais Likuma 3.pants ar nelielām izmaiņām ir saturiski līdzīgs šī brīža Likuma 3.pantam, tomēr tajā, tostarp paredzēts, ka kultūras pieminekļus aizliegts iznīcināt, bojāt vai apgānīt. Konvencijas paskaidrojošā ziņojuma 1., 2. un 4.punktā skaidrots Konvencijas mērķis daļā par kultūras vērtību (priekšmetu) iznīcināšanu un nelikumīgu pārsūtīšanu. Proti, kultūras vērtības (priekšmeti) veido unikālu un nozīmīgu vēstures un dažādu tautu identitātes liecību un ir kopīga vērtība, kas ir jāsaglabā visos apstākļos. Cauri cilvēces vēsturei kultūras vērtības (priekšmeti) veidoja vienu no pamatelementiem vietējām un nacionālajām kultūrām, vedot uz miermīlīgākas, taisnīgākas un saliedētākas sabiedrības rašanos. Visas cilvēku sabiedrības iesaistās radošos un mākslinieciskos centienos, meklējot dažādus izteiksmes līdzekļus un radot oriģinālus mākslinieciskus darbus, lai ar tiem dalītos un novērtētu to kopienās un ārpus tām. Šīs kultūras vērtības (priekšmeti) ir unikāli resursi, trausli un neaizstājami, kas pelna augstākos rūpīguma standartus, lai tās varētu vienlīdz izbaudīt šā brīža un nākotnes paaudzes. Diemžēl pret kultūras vērtībām vēršas satraucoši bieži gan miera, gan kara laikā, kas bieži noved pie paliekoša kultūras mantojumam nozīmīgu ēku un objektu zaudējuma, tādējādi vājinot cilvēci pēc būtības. Kultūras priekšmeti ir tikuši nozagti un nolaupīti cita starpā no muzejiem, galerijām, publiskām un privātām kolekcijām, reliģiskām ēkām, vienlaikus nozīmīgas arheoloģiskās vietas un pieminekļi ir nelegāli izrakti un iznīcināti. Gatavojoties Konvencijas izstrādei, Rietumu tirgos būtiski palielinājās nolaupīto un zagto antikvāro priekšmetu skaits, jo īpaši no nozīmīgām vietām Irākā un Sīrijā saistībā ar tiesiskuma un kārtības noārdīšanos šajās zemēs. Nevalstiskās bruņotās grupas un teroristiskās organizācijas tika iesaistītas vēsturisku vietu iznīcināšanā un izlaupīšanā, lai finansētu to kareivīgās operācijas.  Likumprojekta 1.pantā paredzētais jēdziens „iznīcināt” saprotams kā kultūras pieminekļu, senlietu pilnīga vai daļēja likvidācija vai pārveidošana tādā mērā, ka tas pilnībā pārstāj fiziski eksistēt. Fakts, ka iepriekš iznīcinātu kultūras vērtību var rekonstruēt vai atjaunot tās sākotnējā izskatā, vai radīt tā identisku kopiju no tādiem pašiem materiāliem, izmantojot tās pašas tehnoloģijas un paņēmienus, kādas tika lietotas kultūras vērtības sākotnējā radīšanas laikā, nemaina faktu, ka kultūras vērtība ir tikusi iznīcināta. Tāpat par kultūras vērtības iznīcināšanu uzskatāma tāda iepriekš pilnībā vai daļēji iznīcinātas kultūras vērtības renovācija neatbilstoši tā sākotnējam izskatam, jo tādējādi joprojām tiek zaudēta viena no kultūras vērtībām. Kultūras vērtību iznīcināšana pārsvarā ir tīša darbība, par kuru administratīvā atbildība nav piemērojama. Persona, kas izdara tīšu kultūras vērtības iznīcināšanu, ir saucama pie kriminālatbildības. Personas atzīšana par vainīgu kultūras pieminekļa iznīcināšanā, kā arī šādas personas sodīšana par kultūras pieminekļa iznīcināšanu vainīgo personu neatbrīvo no pienākuma atjaunot kultūras vērtību cik vien iespējams tās sākotnējā, kultūrvēsturiskajā veidolā. Savukārt valstij jāveicina, ka kultūras pieminekļa iznīcināšanā vainīgā persona atjauno iznīcinātās kultūras vērtības.  Savukārt ar Likumprojekta 1.pantā paredzēto jēdzienu „bojāt” saprotama darbība, kuras rezultātā nodarīts būtisks kaitējums kultūras pieminekļu aizsardzības interesēm un kultūras piemineklis vai senlieta daļēji zaudē savu autentisko, kultūrvēsturisko veidolu. Kultūras pieminekļu bojāšana nav kultūras pieminekļu renovācija, restaurācija, rekonstrukcija, tiesiska un saudzīga izpēte, kā arī citu šādu darbību veikšana, ja tās nodrošina kultūras pieminekļu, senlietu saglabāšanu. Vienlaikus jēdziens „bojāt” nav interpretējams tik plaši, lai to attiecinātu uz, piemēram, nepareizu kultūras pieminekļa krāsu toņa izvēli, logu, durvju un to elementu nomaiņu, sīkiem bojājumiem, remonta, renovācijas, rekonstrukcijas vai citas šādas darbības reglamentējošo normatīvo aktu pārkāpumiem, ja tā rezultātā nav radies būtisks kaitējums, vai ja bojājums ir salīdzinoši vienkārši novēršams vai ticis savlaicīgi novērsts. Personas atzīšana par vainīgu administratīvo pārkāpumu procesa vai kriminālprocesa ietvaros un šādas personas sodīšana to neatbrīvo no pienākuma novērst kaitējumu, atjaunojot kultūras vērtību cik vien iespējams tās sākotnējā, kultūrvēsturiskajā veidolā. Pretēja jēdziena „bojāt” interpretācija novestu ne tikai pie sabiedrības pārkriminalizācijas, bet radītu nesamērīgu slogu kultūras vērtību, jo īpaši kultūras pieminekļu, īpašniekiem un personām, kas nonāk saskarē ar kultūras vērtībām, kā arī nesamērīgi palielinātu izskatāmo krimināllietu un administratīvo pārkāpumu lietu skaitu.  Visos gadījumos kultūras vērtību, tostarp kultūras pieminekļu un senlietu bojāšanu, tāpat kā iznīcināšanu, raksturo personas mērķis jeb rezultāts, kādu bojājumu nodarījusī persona vēlējās sasniegt, kas vienlaikus atzīstams par administratīvo pārkāpumu vai noziedzīgu nodarījumu subjektīvās puses pazīmi. Proti, ja persona tīši vēlējās radīt tādas izmaiņas kultūras vērtībā, tostarp kultūras piemineklī, senlietā, kuru rezultātā tie daļēji zaudē savu autentiskumu, konstatējama administratīvā pārkāpuma vai noziedzīga nodarījuma subjektīvās puses pazīme – mērķis bojāt vai iznīcināt kultūras vērtību, un atkarībā no kaitīgo seku smaguma par šīm darbībām personu var saukt pie administratīvās atbildības vai kriminālatbildības. Savukārt, ja persona vēlējās atjaunot vai uzlabot kultūras vērtību, tostarp, kultūras pieminekli vai senlietu tās autentiskajā izskatā, bet šo darbību veikšanā izdara likumpārkāpumu, mērķis bojāt vai iznīcināt nav konstatējams, bet ir pamats šo personu saukt pie administratīvās atbildības par attiecīgo likuma pārkāpumu vai uzlikt tai pienākumu novērst trūkumus. Vienlaikus, konstatējot bojāšanas mērķi, tiesību piemērotājs nošķir administratīvos pārkāpumus pēc kaitīgo seku rakstura un smaguma.  Vienlaikus ar kultūras pieminekļu un senlietu iznīcināšanu un bojāšanu ir saistīta kultūras pieminekļu apgānīšana, kas kriminalizēta Grozījumu Krimināllikumā 3.pantā ietvertajā 229.panta otrajā daļā. Proti, kultūras pieminekļa apgānīšana ir tīša tādu darbību veikšana, kuru motīvs (vainīgās personas iekšējais pamudinājums) ir necieņa, ņirgāšanās, nicinājums vai naids pret tām ar tiesību normām aizsargātajām personas, personu grupu vai Latvijas Republikas interesēm (vērtībām), kuras atspoguļo vai simbolizē konkrētais kultūras piemineklis. Kultūras pieminekļa apgānīšanas mērķis (sekas, kuras vainīgā persona vēlējās sasniegt) ir kultūras pieminekļa atveids vai stāvoklis, kas norāda uz nicinājumu, naidu vai ņirgāšanos pret tām ar tiesību normām aizsargātajām personas, personu grupu vai Latvijas Republikas interesēm (vērtībām), kuras atspoguļo vai simbolizē konkrētais kultūras piemineklis. Piemēram, no Latvijas Republikas Satversmes preambulas vispārējiem tiesību principiem un tiesiskajām paražām izriet, ka Latvijas Republikas un tās sabiedrības vispāratzīta un aizsargājama interese (vērtība) ir visdažādākā laika posma, galvenokārt Latvijas tautas un Rietumeiropas, kultūrvēsturiskā mantojuma saglabāšana un uzturēšana pilsētbūvniecībā, arhitektūrā, tēlniecībā, grāmatniecībā, mākslā, amatniecībā, valodniecībā, spēlēs, rotaļās, pasakās un stāstos, mūzikā, tiesiskajās paražās, tradīcijās, reliģijā, rituālos, ticējumos, mītos, apbedīšanas un kapu kultūrā, kultūrvēsturisko apģērbu, rotu, ieroču un darbarīku radīšanā, saglabāšanā, un to izmantošanā dažādos kultūras pasākumos u.c. Iepriekšminētās intereses (vērtības) esamība un aizsardzība nostiprināta Latvijas Republikas Satversmes preambulas 1.apsvērumā kā latviešu nācijas, tās valodas un kultūras pastāvēšanas un attīstības virsprincips un 5.apsvērumā kā kopš senlaikiem Latvijas identitāti Eiropas kultūrtelpā veidojošie latviešu un lībiešu tradīciju, latviskās dzīvesziņas, latviešu valodas, vispārcilvēcisko un kristīgo vērtību virsprincipi. Tāpat arī Latvijas Republikas Satversmes preambulas 4.apsvērumā ietvertie Latvijas Republikas aizsargātie virsprincipi, tādi kā Latvijas demokrātiskas, tiesiskas, sociāli atbildīgas un nacionālas valsts virsprincips, cilvēka cieņas un brīvības, cilvēka pamattiesību atzīšanas un aizsardzības, kā arī mazākumtautību cieņas virsprincips, Latvijas tautas suverenitātes, Latvijas valsts neatkarības virsprincips, Latvijas valsts teritorijas un vienotības aizsardzības, kā arī demokrātiskas valsts iekārtas virsprincips u.c. uzskatāmi par ar likumu aizsargātajām Latvijas Republikas un tās sabiedrības interesēm (vērtībām). Tādējādi, kultūras pieminekļa apgānīšana visos gadījumos būs saistīta ar personas naidu, nicinājumu vai ņirgāšanos pret iepriekšminētajām vērtībām (motīvu) un personas vēlēšanos paust naidu, noniecināt vai ņirgāties par šīm vērtībām, iedarbojoties uz kultūras pieminekli.  Neatkarīgi no faktiskajiem apstākļiem kultūras pieminekļa un senlietas iznīcināšanas, bojāšanas, tostarp, apgānīšanas, prettiesiskumu un kaitīgumu nemazina personas, personu grupu, politisko, ideoloģisko, sociālo, ekonomisko vai citu kustību, nevalstisko organizāciju, valstu, valstu savienību un to tiesību pārņēmēju, starptautisko tiesību subjektu kā arī jebkuru citu privāto un publisko tiesību subjektu ideoloģiskie, politiskie, ekonomiskie, sociālie, kulturālie vai jebkādi citi uzskati, nostājas, mērķi un akcijas, vēstures interpretācija vai attieksme pret vēsturiskajiem notikumiem, personām, šo personu darbībām, kā arī, ievērojot vispārējo tiesību principu *iudex non calculat* (latviešu val. tiesnesis nerēķina), iepriekš minēto tiesību subjektu ekonomiskās intereses.  Likumprojekta 1.pantā paredzēts izteikt Likuma 3.1 pantu jaunā redakcijā, nosakot, ka aizliegts iznīcināt, bojāt, un bez Nacionālās kultūras mantojuma pārvaldes atļaujas atsavināt, iegūt, glabāt, pārvietot un pārsūtīt senlietas, kuras saskaņā ar šā likuma 7.panta ceturtās daļas noteikumiem pieder Latvijas valstij. Ievērojot Konvencijas 10.panta noteikumus, Likuma 3.1 pants papildināts ar jēdzieniem „iznīcināt” un „bojāt” ar mērķi novērst kultūras vērtību pilnīgu vai daļēju izzušanu to iznīcināšanas vai bojāšanas rezultātā. Jēdzieni „iznīcināt” un „bojāt” ir tulkojami tāpat kā kultūras pieminekļa iznīcināšanas un bojāšanas gadījumos. Vienlaikus norādāms, ka jēdziens ,,iegūt” ietver jebkādu nelikumīgu iegūšanas veidu, tostarp, to nelikumīgu iegūšanu, veicot izrakumus arheoloģiskās senvietās, kapa vietās uz citai personai piederošas zemes, zem ūdens u.c.  **Likumprojekta 2.pantā** paredzēts papildināt Likuma 4.pantu ar trešo daļu nosakot aizliegumu izvest no Latvijas Republikas un ievest Latvijas Republikā nelikumīgi iegūtus kultūras pieminekļus. Tāpat paredzēts precizēt Likuma 4.panta nosaukumu. Minētais aizliegums attiecas uz ikvienu tiesību subjektu, tādējādi nodrošinot tiesiskās vienlīdzības principu, neatkarīgi no tā, vai attiecīgais tiesību subjekts ir privātpersona vai publiska persona. Piedāvātās normas mērķis ir pārņemt Konvencijas 5. un 6.panta regulējumu. Likumprojektā paredzētais jēdziens „nelikumīgi”, tāpat kā jēdziens ,,nelikumīgi iegūts”, interpretējams kopsakarībā ar Konvencijas II. nodaļu „Materiālās krimināltiesības”. Jēdziens ,,nelikumīgi iegūts” apzīmē Konvencijas II. nodaļā paredzētos nodarījumus, kuru rezultātā iegūtas kultūras vērtības. Jēdziens „nelikumīgi iegūts” neattiecas uz privāttiesību jomu (civiltiesībām, komerctiesībām, darba tiesībām u.c. privāttiesībām), ja vien privāttiesisks pārkāpums vienlaikus neveido Konvencijas II. nodaļā paredzētā nodarījuma objektīvo pusi. Tāpat norādāms, ka kultūras pieminekļi ir civiltiesiskās aprites priekšmeti, tādējādi likumīgu kultūras pieminekļu apriti pamatā reglamentē Likums un Civillikums. Līdz ar to Likumprojektā nav nepieciešams dublēt Civillikuma tiesisko regulējumu un detalizēti reglamentēt kultūras pieminekļu aprites jautājumus, tostarp – īpašumu, valdījumu, turējumu, lietojumu, patapinājumu, glabājumu, darījumus ar tiem u.c. Tādējādi Likumprojekts, nepārsniedzot Konvencijas tiesiskā regulējuma ietvaru, nosaka tos aizliegumus, kas ir saistīti ar Konvenciju un sevišķi nepieciešami, lai nodrošinātu nacionālo tiesību normu atbilstību Konvencijai. Likumprojekta 2.pantā ietvertajā Likuma 4.panta trešajā daļā paredzēto aizliegumu pārkāpums, ja ar to radīts būtisks kaitējums, veido Grozījumos Krimināllikumā ietvertajā 229.panta pirmajā daļā paredzēto noziedzīgo nodarījumu sastāvu. Savukārt, ja Likumprojekta 2.pantā ietvertajā Likuma 4.panta trešajā daļā paredzētā aizlieguma pārkāpuma rezultātā nav iestājies būtisks kaitējums, personai var iestāties Likumā paredzētā administratīvā atbildība. Vienlaikus, neatkarīgi no tiesību nozares, kas nodrošina šo aizliegumu ievērošanu, jāņem vērā vispārējais tiesību princips, ka ikvienā gadījumā jebkura sodoša rakstura tiesību norma un tās elementi jāinterpretē šauri. Šis princips atklāts Eiropas Cilvēktiesību tiesas un uzturēts Augstākās tiesas judikatūrā *(sk. Eiropas Cilvēktiesību tiesas 2006.gada 19.decembra spriedumu lietā Mattei v. France Nr.34043/02, Augstākās tiesas 2016.gada 14.jūnija lēmums lietā Nr.SKK-6/2016)*. Tādējādi Likumprojekta 2.pantā ietvertajā Likuma 4.panta trešajā daļā paredzētie aizliegumi un ierobežojumi attiecas tikai uz tām darbībām, kas tiešā tekstā noteiktas Likumprojekta 2.pantā ietvertajā Likuma 4.panta trešās daļas normā to šaurākajā izpratnē.  **Likumprojekta 3.pantā** paredzēts izteikt Likuma 7.panta ceturtās daļas pirmo teikumu jaunā redakcijā, nosakot, ka arheoloģiskās senvietās, kas ieguvušas valsts aizsargājama vai jaunatklāta kultūras pieminekļa statusu, kā arī to aizsardzības zonās zemē, virs zemes vai ūdenī atrastas senlietas (ar datējumu līdz 17.gadsimtam ieskaitot) ir valsts aizsardzībā un pieder valstij, tās glabā publiskie muzeji. Piedāvātā tiesību norma ir saturiski līdzīga līdz Likumprojekta pieņemšanai spēkā esošajai Likuma 7.panta ceturtās daļas pirmajā teikumā ietvertajai tiesību normai ar redakcionāliem precizējumiem, ko likuma izpratnē ietver jēdziens ,,arheoloģiska senvieta”. Likuma 7.panta ceturtajā daļā paredzētās tiesību normas mērķis ir nodrošināt arheoloģiskās senvietās atrasto senlietu saglabāšanu kā Latvijas Republikas kultūras mantojumu, kā arī novērst šī mantojuma zudumu, kas visbiežāk izpaužas senlietu mērķtiecīgā meklēšanā arheoloģiskajās senvietās, nelikumīgu izrakumu veikšanā arheoloģiskās senvietās un arheoloģisko senvietu izpostīšanā, tostarp senkapu apgānīšanā, un šādi iegūtu senlietu nelikumīgā tirdzniecībā. Arheoloģijas zinātnē atzīts, ka arheoloģiska senvieta ir vieta, kur atklātas nozīmīgas, fiziski saglabājušās materiālās liecības par cilvēku darbību pagātnē, un kas ir pētīta vai kuru var pētīt arheoloģijas nozares speciālisti. Arheoloģiskie dati, kas atrodas arheoloģiskajās senvietās, ir lietiskais vēstures avots, kas radies cilvēku darbības rezultātā un dod objektīvas liecības par cilvēku dzīvi un darbību noteiktā vēstures laika posmā *(Heyworth, M., 2013. Archaelogical sites*). Arheoloģisko senlietu kā noteiktā laika periodā izgatavotu priekšmetu sākotnējā izcelsme jebkurā gadījumā ir saistīta ar valsts aizsardzībā esošu kultūras pieminekli vai iepriekš nezināmu arheoloģiski nozīmīgu vietu, kurai saskaņā ar Likuma 17.pantu tiek noteikts jaunatklāta kultūras pieminekļa statuss. Likumprojekta 3.pantā ietvertā Likuma 7.panta ceturtā daļa konkretizē arheoloģiskās senvietas jēdzienisko tvērumu, lai novērstu arheoloģiskās senvietas jēdziena patvaļīgu interpretāciju. Likumprojekta 3.pantā ietvertā Likuma 7.panta ceturtā daļa attiecināma uz Latvijas Republikas teritorijā esošajām senvietām un tajās atrastajām senlietām, vienlaikus nosakot, ka šādas senlietas atrodas Latvijas Republikas aizsardzībā. Jāuzsver, ka ar Likumprojekta 3.pantā ietverto Likuma 7.panta ceturto daļu netiek nacionalizētas senlietas (valstij piespiedu kārtā tās atņemot senlietu īpašniekiem un padarot par valsts īpašumu), netiek pārkāpts īpašumtiesību mūžīguma vispārējais tiesību princips, kā arī citādi netiek ierobežotas personu tiesības uz īpašumu, bet skaidri noteiktas valsts īpašumtiesības attiecībā uz senlietām, kas atrastas arheoloģiskās senvietās Latvijas Republikas teritorijā, un kuru likumīgais īpašnieks nav noskaidrojams. Likumprojekta 3.pantā ietvertajā Likuma 7.panta ceturtajā daļā paredzētais datējums līdz 17.gadsimtam ieskaitot izvēlēts, izvērtējot senlietu kultūrvēsturisko vērtību, kā arī to, ka personām, kuras likumīgi ieguvušas tik senas vai senākas kultūras vērtības, parasti ir pieejami pierādījumi, kas var novērst šaubas par to likumīgu izcelsmi (piemēram, lai novērstu senlietu zudumu to nolaupīšanas gadījumos, apdrošinātu to vērtību, eksponētu izstādēs u.c.). Ja persona vēlas pierādīt īpašumtiesības uz Likuma 7.panta ceturtajā daļā noteiktajām senlietām, šādu senlietu likumīgu izcelsmi personas īpašumā saskaņā ar Likuma 7.panta ceturtajā daļā noteikto kārtību konstatē Nacionālā kultūras mantojuma pārvalde, par to izsniedzot rakstveida apliecinājumu. Pretējā gadījumā Nacionālā kultūras mantojuma pārvalde Likuma 7.panta ceturtajā daļā noteiktajā kārtībā izņem šādas senlietas un nodod tās glabāšanai publiskajiem muzejiem. Vienlaikus Likumprojekta 3.pantā ietvertā Likuma 7.panta ceturtā daļa interpretējama kopsakarībā ar Likuma 17.panta otro daļu, atbilstoši kurai par objektiem, kuri atrasti zemē, virs zemes, ūdenī, būvēs vai to daļās un atliekās un kuriem varētu būt vēsturiska, zinātniska, mākslinieciska vai citāda kultūras vērtība, kā arī par to atrašanas vietu un apstākļiem atradējs nekavējoties, bet ne vēlāk kā piecu dienu laikā rakstveidā paziņo Nacionālajai kultūras mantojuma pārvaldei. Līdz ar to neatkarīgi no tā, kur senlieta ir atrasta, tās atradējam ir pienākums par to paziņot Nacionālajai kultūras mantojuma pārvaldei. Šā pienākuma neizpildes gadījumā personu var saukt pie Likuma septītajā nodaļā ,,Administratīvie pārkāpumi kultūras pieminekļu aizsardzības jomā un kompetence administratīvo pārkāpumu procesā” paredzētās administratīvās atbildības. Likumprojekta 3.pantā ietvertā Likuma 7.panta ceturtā daļa arī paredz, ka valstij piederošas senlietas glabā publiskie muzeji, proti, valsts, pašvaldību un citi Latvijas Republikas atvasināto publisko tiesību subjektu muzeji. Tādējādi to, kurā publiskajā muzejā glabā arheoloģiskās senvietās atrastās senlietas, nosaka Nacionālā kultūras mantojuma pārvalde sadarbībā ar publiskajiem muzejiem.  **Likumprojekta 4.pantā** paredzēts papildināt Likuma 8.pantu ar ceturto daļu, nosakot, ka aizliegts glabāt, atsavināt vai pārsūtīt nelikumīgi iegūtus kultūras pieminekļus. Minētais aizliegums attiecas uz ikvienu tiesību subjektu, tādējādi nodrošinot tiesiskās vienlīdzības principu, neatkarīgi no tā, vai attiecīgais tiesību subjekts ir privātpersona vai publiska persona. Minētā tiesību norma paredzēta ar mērķi izpildīt Konvencijas 4., 7. un 8.pantā uzlikto pienākumu nacionālajā tiesību sistēmā pārņemt Konvencijas normas, pēc iespējas nodrošinot Likumprojekta regulējuma atbilstību Grozījumiem Krimināllikumā. Ievērojot, ka Likumprojekts izstrādāts, lai pārņemtu Konvenciju, jēdziens ,,nelikumīgi iegūts” attiecas uz Konvencijas II. nodaļā paredzētajiem nodarījumiem.  **Likumprojekta 5.pantā** paredzēts izteikt Likuma 18.1 panta pirmo daļu jaunā redakcijā, nosakot aizliegumu izvest no Latvijas Republikas un ievest Latvijas Republikā nelikumīgi iegūtus mākslas un antikvāros priekšmetus, kā arī tos nelikumīgi glabāt un tirgot. Minētais aizliegums attiecas uz ikvienu tiesību subjektu, tādējādi nodrošinot tiesiskās vienlīdzības principu, neatkarīgi no tā, vai attiecīgais tiesību subjekts ir privātpersona vai publiska persona. Likumprojekta 5.pantā paredzētais jēdziens „nelikumīgi iegūts” attiecas uz Konvencijas II. nodaļā paredzētajiem nodarījumiem. Likumprojekta 5.pantā paredzētais aizliegums neattiecas uz gadījumiem, kad mākslas vai antikvārajam priekšmetam zūd nelikumīgi iegūta priekšmeta statuss publiskās personas iestāžu nolēmumu dēļ, saistībā ar tiesību normu izmaiņām, kā arī gadījumos, kad ar šiem priekšmetiem rīkojas tiesībsargājošās institūcijas, tostarp Nacionālā kultūras mantojuma pārvalde savas kompetences ietvaros. Likumprojekta 5.panta mērķis ir novērst nelikumīgi iegūtu kultūras vērtību (priekšmetu) pārrobežu apriti. Likumprojekta 5.pantā paredzētais aizliegums ievest Latvijas Republikā nelikumīgi iegūtus mākslas un antikvāros priekšmetus noteikts ar mērķi apturēt un novērst Konvencijas dalībvalstīs nelikumīgi iegūtu kultūras vērtību nonākšanu Latvijas Republikā, un iespējamu tālāku pārvietošanu uz citu trešo valsti vai teritoriju. |
| 3. | Projekta izstrādē iesaistītās institūcijas un publiskas personas kapitālsabiedrības | Kultūras ministrija, Nacionālā kultūras mantojuma pārvalde. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Kultūras pieminekļu, senlietu, mākslas un antikvāro priekšmetu īpašnieki, valdītāji un turētāji, būvnieki, arheologi, kultūras nozares darbinieki, kā arī ikviena persona, kura saskaras ar kultūras pieminekļu, senlietu, mākslas un antikvāro priekšmetu apriti. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts šo jomu neskar. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību akti un projekti | Likumprojekts saistīts ar likumu „Par Eiropas Padomes Konvenciju par noziedzīgiem nodarījumiem, kas saistīti ar kultūras vērtībām” (pieņemts Saeimā 05.11.2020., stājās spēkā 01.12.2020.) un ar likumu „Grozījumi Krimināllikumā” (pieņemts Saeimā 07.01.2021., stājās spēkā 02.02.2021.). |
| 2. | Atbildīgā institūcija | Tieslietu ministrija. |
| 3. | Cita informācija | Nav |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Likumprojekts šo jomu neskar. |
| 2. | Citas starptautiskās saistības | 2017.gada 19.maija Eiropas Padomes Konvencija par noziedzīgiem nodarījumiem, kas saistīti ar kultūras vērtībām. |
| 3. | Cita informācija | Nav |

|  |  |  |  |
| --- | --- | --- | --- |
| **1.tabula**  **Tiesību akta projekta atbilstība ES tiesību aktiem** | | | |
| Likumprojekts šo jomu neskar. | | | |
| **2.tabula**  **Ar tiesību akta projektu** **izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.**  **Pasākumi šo saistību izpildei** | | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | 2017.gada 19.maija Eiropas Padomes Konvencija par noziedzīgiem nodarījumiem, kas saistīti ar kultūras vērtībām. | | |
| A | B | C |
| Starptautiskās saistības (pēc būtības), kas izriet no norādītā starptautiskā dokumenta.  Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji. Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā. Norāda institūciju, kas ir atbildīga par šo saistību izpildi pilnībā |
| Konvencijas 2.pants | Likuma 1., 2. un 3.pants, UNESCO 1970.gada 14.novembra konvencijas par kultūras priekšmetu nelikumīgas ievešanas, izvešanas un īpašumtiesību maiņas aizliegšanu un novēršanu 1.pants, UNIDROIT 1995.gada 24.jūnija konvencijas par zagtajiem vai nelikumīgi izvestajiem kultūras priekšmetiem 2.pants. | *Izpildītas pilnībā* |
| Konvencijas 3.pants | Likumprojekta 1. un 4.pants, Likuma 32., 33. un 35.pants. | *Izpildītas pilnībā* |
| Konvencijas 4.panta 1.punkts | Likumprojekta 1., 3. un 4.pants, Likuma 32., 33. un 35.pants. | *Izpildītas pilnībā* |
| Konvencijas 5.panta 1.punkts | Likumprojekta2. un 5.pants, Likuma 32., 33. un 35.pants, NILLTPFNL 5.pants, Ministru kabineta 2016.gada 20.decembra noteikumi Nr.846 „Noteikumi par kultūras pieminekļu, tajā skaitā valstij piederošo senlietu, mākslas un antikvāro priekšmetu izvešanu no Latvijas un ievešanu Latvijā”. | *Izpildītas pilnībā* |
| Konvencijas 6.pants | Likumprojekta 2. un 5.pants, Likuma 32., 33. un 35.pants, Ministru kabineta 2016.gada 20.decembra noteikumi Nr.846 „Noteikumi par kultūras pieminekļu, tajā skaitā valstij piederošo senlietu, mākslas un antikvāro priekšmetu izvešanu no Latvijas un ievešanu Latvijā”. | *Izpildītas pilnībā* |
| Konvencijas 7.pants | Likumprojekta 1.pants, Likuma 32., 33. un 35.pants, NILLTPFNL 5.pants. | *Izpildītas pilnībā* |
| Konvencijas 8.pants | Likumprojekta 1.pants, Likuma 32., 33. un 35.pants, NILLTPFNL 5.pants. | *Izpildītas pilnībā* |
| Konvencijas 10.panta 1.punkts | Likumprojekta 1.pants, Likuma 32., 33. un 35.pants, NILLTPFNL 5.pants. | *Izpildītas pilnībā* |
| Konvencijas 20.panta a.apakšpunkts | Likuma 1., 12. un 14.pants, Ministru kabineta 2003.gada 26.augusta noteikumi Nr.474 „Noteikumi par kultūras pieminekļu uzskaiti, aizsardzību, izmantošanu, restaurāciju un vidi degradējoša objekta statusa piešķiršanu”, Ministru kabineta 2016.gada 20.decembra noteikumi Nr.846 „Noteikumi par kultūras pieminekļu, tajā skaitā valstij piederošo senlietu, mākslas un antikvāro priekšmetu izvešanu no Latvijas un ievešanu Latvijā”. | *Izpildītas pilnībā* |
| Konvencijas 20.panta b.apakšpunkts | Likumprojekta 2. un 5.pants, Likuma 3.1, 4., 18. un 18.1 pants, Ministru kabineta 2016.gada 20.decembra noteikumi Nr.846 „Noteikumi par kultūras pieminekļu, tajā skaitā valstij piederošo senlietu, mākslas un antikvāro priekšmetu izvešanu no Latvijas un ievešanu Latvijā”. | *Izpildītas pilnībā* |
| Konvencijas 20.panta c.apakšpunkts | NILLTPFNL 3.panta pirmās daļas 12.punkts, 6. un 7.pants, 45.panta 1.1daļa un 47.pants. | *Izpildītas pilnībā* |
| Konvencijas 20.panta d.apakšpunkts | Likuma 26.pants. | *Izpildītas pilnībā* |
| Konvencijas 20.panta e.apakšpunkts | NILLTPFNL 3.panta pirmās daļas 12.punkts, 6. un 7.pants, 45.panta 1.1daļa un 47.pants.  Nacionālās kultūras mantojuma pārvaldes darbinieki veic ikdienas interneta darījumu vietu pārbaudi, identificējot aizdomīgus darījumus, un nepieciešamības gadījumā nododot informāciju Valsts policijai kriminālprocesa uzsākšanai, atbilstoši Nacionālās kultūras mantojuma pārvaldes izstrādātajām Vadlīnijām pārbaudēm darījumiem ar kultūras priekšmetiem mākslas un antikvāro priekšmetu izvešanas atļauju izsniegšanas gadījumā un interneta vietņu pārbaudēm darījumiem ar kultūras priekšmetiem (pielikums Nr.3 Nacionālās kultūras mantojuma pārvaldes vadītāja 2019.gada 16.oktobra rīkojumam Nr.1/32) un Riska identifikatoriem darbojoties mākslas un antikvāro priekšmetu apritē (pielikums Nr.2.1. Nacionālās kultūras mantojuma pārvaldes vadītāja 2019.gada 16.oktobra rīkojumam Nr.1/32). | *Izpildītas pilnībā* |
| Konvencijas 20.panta f.apakšpunkts | Likuma 17.pants. | *Izpildītas pilnībā* |
| Konvencijas 20.panta g.apakšpunkts | UNESCO 1970.gada 14.novembra Konvencijas par kultūras priekšmetu nelikumīgas ievešanas, izvešanas un īpašumtiesību maiņas aizliegšanu un novēršanu 1. un 10.pants.  Nacionālā kultūras mantojuma pārvalde ir izstrādājusi informatīvo materiālu plašākai sabiedrībai „Kultūras priekšmetu nelikumīgas aprites novēršana” par nelikumīgas mākslas un antikvāro priekšmetu aprites novēršanu kopā ar vadlīnijām uzticamības pārbaudei pie kultūras priekšmeta iegādes, kas paredzēts publicēšanai interneta vietnē un izplatīšanai drukātā veidā. | *Izpildītas pilnībā* |
| Konvencijas 20.panta h.apakšpunkts | Likuma 18.pants. Nacionālā kultūras mantojuma pārvalde ir izstrādājusi informatīvo materiālu „Kultūras priekšmetu nelikumīgas aprites novēršana”, kas paredzēts mākslas un antikvāro priekšmetu tirgus dalībniekiem, kurā iekļautas arī vadlīnijas darba kārtībai, iepērkot kultūras priekšmetus, kā arī izstrādājusi Ētikas principus mākslas un antīko priekšmetu dīleriem un informatīvo materiālu tiesībsargājošām institūcijām par mākslas un antikvāro priekšmetu nelikumīgas aprites novēršanu. | *Izpildītas pilnībā* |
| Konvencijas 20.panta i.apakšpunkts | Nacionālā kultūras mantojuma pārvalde ir izstrādājusi informatīvo materiālu „Kultūras priekšmetu nelikumīgas aprites novēršana”, kas paredzēts mākslas un antikvāro priekšmetu tirgus dalībniekiem, kurā iekļautas arī vadlīnijas darba kārtībai, iepērkot kultūras priekšmetus, kā arī izstrādājusi Ētikas principus mākslas un antīko priekšmetu dīleriem un informatīvo materiālu tiesībsargājošām institūcijām par mākslas un antikvāro priekšmetu nelikumīgas aprites novēršanu. | *Izpildītas pilnībā* |
| Konvencijas 20.panta j.apakšpunkts | Iesniegumu likuma 1.pants.  Nacionālā kultūras mantojuma pārvalde strādā pie vispārējas Komunikācijas stratēģijas dažādām mērķauditorijām, tai skaitā interneta vietņu tirgotājiem, par mākslas un antikvāro priekšmetu nelikumīgas aprites novēršanu.  Darbības vadlīniju, lai ieviestu 1970.gada 14.novembra UNESCO Konvenciju par kultūras priekšmetu nelikumīgas ievešanas, izvešanas un īpašumtiesību maiņas aizliegšanu un novēršanu ([*Operational Guidelines for the Implementation of the Convention on the Means of Prohibiting and Preventing the Illicit Import, Export and Transfer of Ownership of Cultural Property (UNESCO, Paris, 1970*](http://www.unesco.org/new/en/culture/themes/illicit-trafficking-of-cultural-property/operational-guidelines/)*)*) 3.pielikums „Pamata darbības attiecībā uz internetā piedāvāto kultūras priekšmetu tirdzniecību” (*ANNEX 3 Basic Actions concerning Cultural Objects being offered for Sale over the Internet*). | *Izpildītas pilnībā* |
| Konvencijas 20.panta k.apakšpunkts | Likuma „Par policiju” 19.1 panta trešā daļa, NILLTPFNL 45.panta otrā daļa.  Nacionālā kultūras mantojuma pārvalde ir uzsākusi sarunas ar Valsts ieņēmumu dienesta Muitas pārvaldi par starpresoru vienošanos noslēgšanu. | *Izpildītas pilnībā* |
| Konvencijas 20.panta l.apakšpunkts | Nacionālajai kultūras mantojuma pārvaldei ir sadarbība gan ar muitu, gan Valsts policiju, tai skaitā pakārtoti ar *Interpol*. Aktuālāko informāciju par starptautiski konstatētu nelikumīgu kultūras priekšmetu apriti Nacionālā kultūras mantojuma pārvalde saņem Eiropas Savienības dalībvalstu kontaktpersonu tīklā, kā arī, izmantojot Iekšējā tirgus informācijas sistēmu (IMI).  Nacionālā kultūras mantojuma pārvalde, ņemot vērā 2019.gada 13.jūnija grozījumus Starptautisko un Latvijas Republikas nacionālo sankciju likumā, kas stājās spēkā 2019.gada 4.jūlijā, saņem aktuālo informāciju par starptautiskajām sankcijām. Starptautisko un Latvijas Republikas nacionālo sankciju likuma subjektiem, t.i., mākslas un antikvāro priekšmetu apritē iesaistītajiem ir pienākums veikt sankciju riska novērtējumu un izveidot iekšējās kontroles sistēmu.  Nacionālā kultūras mantojuma pārvalde ir izstrādājusi iestādes ietvaros starptautiskas sadarbības vadlīnijas nelikumīgas kultūras priekšmetu aprites gadījumiem.  Attiecībā uz Latvijas kultūras priekšmetiem, kas cietuši Konvencijā definētā noziedzīgā nodarījumā, Nacionālajai kultūras mantojuma pārvaldei ir pastāvīga sadarbības sistēma ar Valsts policiju senlietu nelikumīgas aprites gadījumos.  Iekšlietu ministrijas Informācijas centrs ir izveidojis e-pakalpojumu, kas ir pieejams Nacionālās kultūras mantojuma pārvaldes tīmekļvietnē – „Kultūras objekta statusa noteikšana” (<http://www.ic.iem.gov.lv/ko_status/index.php>), kas nodrošina privātpersonu (piemēram, iedzīvotāju, nevalstisko organizāciju, reliģisko organizāciju) un publisko tiesību personu (valsts, pašvaldības vai citas atvasinātās publiskās personas, tiešās vai pastarpinātās valsts pārvaldes iestādes) iespēju pārliecināties par kultūras priekšmetu likumīgu izcelsmi pirms kultūras priekšmeta iegādes, kā arī paredz iespēju nosūtīt paziņojumu Latvijas Republikas Valsts policijai par šo kultūras objektu. | *Izpildītas pilnībā* |
| Konvencijas 21.panta a.punkts | Likuma 18.2 pants un 31.pants, Ministru kabineta 2016.gada 20.decembra noteikumu Nr.846 „Noteikumi par kultūras pieminekļu, tajā skaitā valstij piederošo senlietu, mākslas un antikvāro priekšmetu izvešanu no Latvijas un ievešanu Latvijā” 14.punkts.  Visai sabiedrībai, kā arī ārvalstu lietotājiem, publiski ir pieejams Iekšlietu ministrijas Informācijas centra uzturētais e-pakalpojums „Kultūras objekta statusa noteikšana” (<http://www.ic.iem.gov.lv/ko_status/index.php>), kas nodrošina privātpersonu (piemēram, iedzīvotāju, nevalstisko organizāciju, reliģisko organizāciju) un publisko tiesību personu (valsts, pašvaldības vai citas atvasinātās publiskās personas, tiešās vai pastarpinātās valsts pārvaldes iestādes) iespēju pārliecināties par kultūras priekšmetu likumīgu izcelsmi pirms kultūras priekšmeta iegādes.  Nacionālā kultūras mantojuma pārvalde ir izstrādājusi Vadlīnijas starptautiskajai sadarbībai par noziedzīgi iegūtu līdzekļu legalizācijas un terorisma finansēšanas nodrošināšanu (pielikums Nr.1 Nacionālās kultūras mantojuma pārvaldes vadītāja 2019.gada 28.jūnija rīkojumam Nr.1/18). | *Izpildītas pilnībā* |
| Konvencijas 21.panta b.apakšpunkts | Darbības vadlīniju, lai ieviestu 1970.gada 14.novembra UNESCO Konvenciju par kultūras priekšmetu nelikumīgas ievešanas, izvešanas un īpašumtiesību maiņas aizliegšanu un novēršanu ([*Operational Guidelines for the Implementation of the Convention on the Means of Prohibiting and Preventing the Illicit Import, Export and Transfer of Ownership of Cultural Property (UNESCO, Paris, 1970*](http://www.unesco.org/new/en/culture/themes/illicit-trafficking-of-cultural-property/operational-guidelines/)*)*) 54. un 55.punkts. | *Izpildītas pilnībā* |
| Konvencijas 21.panta c.apakšpunkts | Latvija ir pievienojusies 1954.gada 14.maija Hāgas konvencijai par kultūras vērtību aizsardzību bruņota konflikta gadījumā un tās 1954.gada 14.maija protokolam par kultūras vērtību aizsardzību bruņota konflikta gadījumā. | *Izpildītas pilnībā* |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Saistības nav pretrunā ar citām Latvijas Republikas starptautiskajām saistībām. | | |
| Cita informācija | Nav | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Likumprojekts 2020.gada 13.jūlijā ievietots Kultūras ministrijas tīmekļvietnes [www.km.gov.lv](http://www.km.gov.lv) sadaļā „Sabiedrības līdzdalība” un Valsts kancelejas tīmekļvietnes [www.mk.gov.lv](http://www.mk.gov.lv) sadaļā „Sabiedrības līdzdalība” ar aicinājumu sabiedrības pārstāvjiem līdzdarboties Likumprojekta izstrādē, līdz 2020.gada 27.jūlijam rakstiski sniedzot viedokli par Likumprojektu atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 5. un 7.4.1 punktam. |
| 2. | Sabiedrības līdzdalība projekta izstrādē | Sabiedrības pārstāvji tiek aicināti līdzdarboties Likumprojekta izstrādē, līdz 2020.gada 27.jūlijam rakstiski sniedzot viedokli par Likumprojektu atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 5. un 7.4.1 punktam. |
| 3. | Sabiedrības līdzdalības rezultāti | Sabiedrības līdzdalības rezultātā pēc Likumprojekta ievietošanas Kultūras ministrijas tīmekļvietnes [www.km.gov.lv](http://www.km.gov.lv) sadaļā „Sabiedrības līdzdalība” un Valsts kancelejas tīmekļvietnes [www.mk.gov.lv](http://www.mk.gov.lv) sadaļā „Sabiedrības līdzdalība” sabiedrības pārstāvju viedoklis par Likumprojektu netika saņemts. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Kultūras ministrija, Nacionālā kultūras mantojuma pārvalde. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts šo jomu neskar. |
| 3. | Cita informācija | Nav |

Kultūras ministrs N. Puntulis

v\_sk. = 5577